Ego Matildis, comitissa Nivernensis, notum facio presentibus et futuris, quod ego, ob remedium anime mee et antecessorum meorum, pro dampnis et injuriis que feci et fieri mandavi monachis de Karitate et rebus suis, in obsidione ville Karitatensis et alibi, dono, quieto et concedo Deo et beate Marie de Karitate et monachis ibidem Deo servientibus omnes justicias et districtus, si quos habeo vel habere possum in villis, terris, grangiis, domibus et aliis locis suis quibuscumque in toto comitatu meo, nolens quod inter me seu successores meos et ipsos monachos discordia de cetero oriatur occasione justiciarum aliquarum. Preterea concedo ipsis et confirmo, laudo et approbo omnes cartas predecessorum meorum, et me et successores meos imperpetuum observare promitto, et ad hec me et heredes meos obligo et astringo. Actum anno gratie Mº CCº XXº Vº, mense septembri.